**Informatīvais ziņojums**

**Par apropriācijas pārdali Ekonomikas ministrijas budžeta programmas 29.00.00 “Enerģētikas politikas ieviešana” ietvaros**

Informatīvais ziņojums sagatavots ar mērķi veikt nepieciešamā finansējuma pārdali Ekonomikas ministrijas (turpmāk – EM) budžeta programmas 29.00.00 ”Enerģētikas politikas ieviešana” ietvaros starp apakšprogrammām pārdalot līdzekļus 103 227 *euro* apmērā – no apakšprogrammas 29.01.00. “Naftas produktu rezervju uzturēšana” uz apakšprogrammu 29.02.00 “Elektroenerģijas lietotāju atbalsts”.

Ņemot vērā lielo sabiedrības interesi un mediju uzmanību, EM ir nepieciešams veikt ārēju auditu „Lēmumu, ar kuriem piešķirtas tiesības pārdot no atjaunojamiem energoresursiem saražoto elektroenerģiju obligātā iepirkuma ietvaros, pieņemšanas procesa atbilstības izvērtējums”, lai gūtu neatkarīgu un objektīvu viedokli un pārliecību, ka pieņemtie lēmumi atbilst ārējo normatīvo aktu prasībām un bijuši pietiekami efektīvi uzraudzīti izpildes procesā. Minēta audita mērķis ir veikt pārbaudi, lai noskaidrotu EM faktiskās rīcības atbilstību normatīvajos aktos noteiktajām prasībām, kuras tika nostiprinātas līdz ar 2012. gada 28. augustā apstiprinātajiem Ministru kabineta noteikumu Nr. 262 "Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību" grozījumiem.

Audita ietvaros tiek plānots pārbaudīt EM darbinieku faktisko rīcību, pieņemot lēmumus, ar kuriem piešķirtas tiesības pārdot no atjaunojamiem energoresursiem saražoto elektroenerģiju obligātā iepirkuma ietvaros. Auditējamais laika periods ir paredzēts no 2012.gada 28.augusta līdz 2017.gada 14.novembrim. Izlases kārtā tiks analizēti 10% no visiem minētājā laikā pieņemtajiem 860 lēmumiem. Gatavojot iepirkuma dokumentāciju audita veikšanai, tika organizētas divas cenu aptaujas, kopumā aptaujājot 8 tirgus dalībniekus (gan starptautiskus, gan vietējos) un ievērojot katra potenciālā iepirkuma dalībnieka finanšu apgrozījuma rādītājus un tirgus reitingus par 2016. gadu. Rezultātā bija saņemti trīs darbu izpildes piedāvājumi, kas ietvēra arī finanšu nosacījumus (paredzot cenu, kura būtu jāmaksā par viena pieņemtā lēmuma izvērtējumu balstoties uz vēlamās izlases apjomu) un noteikta iespējamā maksimālā līguma kopsumma (ietverot arī atsevišķu samaksu par audita metodikas izstrādi un saskaņošanu). Atbilstoši veiktām izvērtējumam ir nepieciešams segt izdevumus 78 227 *euro* apmērā par ārpakalpojuma ietvaros veikto auditu ar piesaistītiem kvalificētiem ekspertiem-auditoriem.

Papildus tam EM interešu kvalitatīvai pārstāvībai administratīvā procesa ietvaros nepieciešama kvalificēta juridiskā palīdzība civiltiesību un administratīvo tiesību nozaru jautājumos, sedzot 2018.gadā izdevumus 25 000 *euro* apmērā un ievērojot faktu, ka šiem izdevumiem nebūs fiskālās ietekmes uz turpmākajiem periodiem. Ņemot vērā notiekošo administratīvo procesu, kas saistīts ar pieņemto lēmumu atcelt piešķirtās tiesības pārdot saražoto elektroenerģiju obligātā iepirkuma ietvaros, ir jāsagatavo kvalitatīvi procesuālie dokumenti, jāsaņem juridiskās konsultācijas, ar mērķi pilnvērtīgi pārstāvēt EM intereses šajos procesos.

Ir svarīgi piebilst, ka EM š.g. 14. jūnijā jau nosūtīja Finanšu ministrijai saskaņošanai vēstuli Nr. 2.3.4.1-1/2018/288 par sagatavoto Ministru kabineta rīkojuma “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”” projektu un tā sākotnējās ietekmes novērtējuma ziņojumu (anotāciju). Pēc Finanšu ministrijas 2018.gada 4.jūlijā organizētās tikšanās par rīkojuma projekta saskaņošanu no līdzekļiem neparedzētiem gadījumiem, kurā netika panākta vienošanās, EM izanalizēja savas kompetences ietvaros esošos nodokļu ieņēmumus uz 1.jūliju un pārliecinājās par papildu iekasētiem 834 058 *euro* pret plānotajiem.

Lai nodrošinātu finansējumu auditam par „Lēmumu, ar kuriem piešķirtas tiesības pārdot no atjaunojamiem energoresursiem saražoto elektroenerģiju obligātā iepirkuma ietvaros, pieņemšanas procesa atbilstības izvērtējums” un EM interešu kvalitatīvai pārstāvībai administratīvā procesa ietvaros nepieciešams veikt pārdali EM budžeta programmā ”Enerģētikas politikas ieviešana” starp programmas apakšprogrammām pārdalot 103 227 *euro* no 29.01.00. “Naftas produktu rezervju uzturēšana” uz apakšprogrammu 29.02.00 “Elektroenerģijas lietotāju atbalsts” nodrošinot trūkstošo finansējumu.